<classify> WATU watano, wakiwamo wazazi wawili wa maharusi na bibi harusi mtarajiwa ambaye ni mwanafunzi wa kidato cha kwanza katika Shule ya Sekondari Igokero wilayani Misungwi, Mwanza jina kapuni aliyekuwa anaolewa, wamekamatwa wakati wakisherehekea harusi ya kimila ya kuoza watoto wao.Tukio hilo lilitokea jana saa tisa mchana katika Kitongoji cha Nera pale watuhumiwa hao walipotiwa mbaroni na Jeshi la Polisi Misungwi, ambapo sherehe ilikuwa ikiendelea nyumbani kwa mzee Mathayo Lugheto ambaye kijana wake, Masalu Mathayo alikuwa akimuoa mwanafunzi huyo. Kutokana na tukio hilo, taharuki kubwa ilitokea, ambapo sherehe iligeuka kuwa chungu hasa baada ya wazazi hao wa familia za pande mbili kutiwa mbaroni pamoja na ngombe watano wa mahari.Ofisa Mtendaji wa Kata ya Igokero, Lucas Bukundi alisema kuwa alipata taarifa za kuozwa kwa mwanafunzi huyo kutoka kwa raia mwema. Alisema baada ya kupata taarifa hizo aliwasiliana na uongozi wa shule hiyo ili kuthibitisha kuwa binti aliyekuwa anaolewa ni mwanafunzi, ambapo alithibitishiwa na mkuu wa shule hiyo, Amisa Mwalikumba kuwa ni kweli.Alisema mwanafunzi huyo alikuwa amesajiliwa shuleni hapo Januari 15, mwaka jana kwa Na. 2099 akiwa amesoma shuleni hapo hadi mwezi Februari mwishoni na baada ya hapo mahudhurio yake yalianza kuwa ya kusuasua. Alisema baada ya Mkuu wa Wilaya ya Misungwi, Juma Swedi kuwasili ofisini kwake aliongozana naye akiwa na Kamati ya Ulinzi na Usalama hadi kwenye eneo la tukio katika mtaa wa Nira na kufanikiwa kuwakamata watu watano.Alisema miongoni mwao alikuwepo mzazi wa mwanafunzi Jackson Songoma na mzazi wa kijana aliyekuwa anaoa Lugeto na wengine watatu ambao majina yao hayajafahamika. Bwana na bibi harusi walikimbia, inaonekana wakati tunaelekea kwenye eneo la tukio waliona msafara wetu wa magari na hivyo wao walifanikiwa kukimbia na kuelekea kusikojulikana, ila tumewakamata wazazi wa pande zote mbili na mahari ya ngombe watano zilizokuwa zimetolewa kwa mzazi wa binti, alisema Bukundi.Akizungumza na gazeti hili, Mkuu wa Shule ya Sekondari Igokero, Mwalukumba alikiri kuwa mwanafunzi aliyekuwa akiozwa alisajiliwa shuleni kwake. Alisema baadhi ya wazazi wilayani Misungwi wamekuwa wakiwafanya wanafunzi wa kike kama vitega uchumi vya kujipatia mali badala ya kuwaendeleza kitaaluma ili waweze kutimiza ndoto zao za maisha za kuajiriwa na kulitumikia taifa. Mkuu wa Wilaya ya Misungwi Swedi ambaye amethibitisha kutokea kwa tukio hilo, alisema baadhi ya wazazi na walimu wilayani Misungwi wanafanya udanganyifu kwa kuomba uhamisho wa wanafunzi kutoka wilayani humo kwenda mikoa jirani na baadaye huwaozesha.  <topic>: KITAIFA 